Papersnake/gushiwen huggingface dataset:
蓦山溪
黄庭坚（宋代）

山围江暮。天镜开晴絮。斜影过梨花，照文星、老人星聚。清樽一梨，欢甚却成愁，别时襟，余点点，疑是高唐雨。

无人知处。梦里云归路。回雁晓风清，雁不来、啼雅无数。心情老懒，尤物解宜人，春尽也，有南风，好便回帆去。
戎马
孙一元（明代）

戎马临关塞，笳声远地哀。朝廷闻选士，道路困输财。

星月天山动，烽烟瀚海来。安能有飞将，坐扫阵云开。
睡起
文同（宋代）

寥寥公馆静，门掩似山家。
竹簟屡移枕，石盘频浸花。
闲多新得策，事少早何衙。
一觉高舂睡，谁来伴试茶。
杨参政挽章二首
晁公溯（宋代）

亟上疏封印，空驰会葬车。
山川浑不改，气象比何如。
德行太常议，功名惇史书。
平生所荐士，岂复减严徐。
平原郡王南园诗二十一首·多稼
姜特立（宋代）

富贵多为居养移，田家作苦记农时。
亭名多稼非无意，后代儿孙却要知。
春日闲居
姚合（唐代）

居止日萧条，庭前唯药苗。身闲眠自久，眼荖视还遥。

檐燕酬莺语，邻花杂絮飘。客来无酒饮，搔首掷空瓢。
次韵昌甫 其二
韩淲（宋代）

梅可空百榼酒，雪不待一笔诗。天地与人太好，山林有我亦奇。
山中新霁
卫宗武（宋代）

一雨喜还晴，晓山青复青。
乔松清老眼，啼鸟悦幽情。
与客评诗卷，看僧育佛经。
更怜清绝处，泉泻佩琚声。
玉山东岳
陈普（宋代）

岱宗夫如何，齐鲁青已了。
云胡遍天下，璺婢得祭祷。
五岳视三遍，称帝何所考。
益以天齐名，僭窃良不小。
置司七十二，妄诞出意表。
冤哉张睢阳，夜夜蝙蝠绕。
渎神既已多，逆理尤不少。
泰山即林放，末俗空扰扰。
生辰用莫春，兹事可绝倒。
谢龙山惠柱杖并求石铫四首
马廷鸾（宋代）

山窗闲笏倦支颐，出户犹嗟拟步迟。
万事一条横楖栗，缘坡穿径走如驰。
偶成 其三
晁公溯（宋代）

楼上东风帘幕垂，纤纤春笋弄妆迟。玉笼鹦鹉知人意，催报花梢日影移。
柳
陆游（宋代）

春来无处不春风，偏在湖桥柳色中。
看得浅黄成嫩绿，始知造物有全功。
和邓慎思同舍问及故山景物用钟字韵诗以答
耿南仲（宋代）

草庐高卧对千峰，白眼能顾万钟。
仄席不因天子诏，藏诗未许世人逢。
轮子年社稷勋如立，归老烟霞志会从。
五柳一松应好在，月明空自结阴浓。
登普济寺慈氏阁
邓深（宋代）

柔远楼中俯市嚣，万家蚁聚汩尘劳。
此中更觉楼低小，佛界由来著眼高。
酬王履震游园林见贻
张九龄（唐代）

宅生惟海县，素业守郊园。中览霸王说，上徼明主恩。

一行罢兰霸，数载历金门。既负潘生拙，俄从周任言。

逶迤恋轩陛，萧散反丘樊。旧霸稀人迹，前池耗水痕。

并看芳树老，唯觉敝庐存。自我栖幽谷，逢君翳覆盆。

孟轲应有命，贾谊得无冤。江上行伤远，林间偶避喧。

地偏人事绝，时霁鸟声繁。独善心俱闭，穷居道共尊。

乐因南涧藻，忧岂北堂萱。幽意加投漆，新诗重赠轩。

平生徇知己，穷达与君论。
戴安道破琴图
郑思肖（宋代）

独抱洋洋太古心，王门何苦欲相寻。狂来宁可破琴去，不许俗人闻此音。
送严絜庵方伯擢太常晋右司农陛见
谢元汴（明代）

宁非南纪旧山川，报政欣闻分陕年。卜式何能纡国计，后夔正尔佐薰弦。

漫勤天子问风俗，伫见文人锡土田。珠水苍颜万古色，勿烦方牒记廉泉。
齐天乐·百花香里莺声好
佚名（宋代）

百花香里莺声好，晴日暖风天气。诗境春融，壶天昼永，今日祥开弧矢。疏帘约翠。想歌遏行云，暖薰沉水。羽扇纶巾，寿星因甚降尘世。那堪流觞节近，一樽相庆处，何用辞醉。管领溪山，平章风月，从此身心无累。明年此际。愿添个孙枝，伴君娱戏。举案齐眉，更同龟鹤□。
青玉案（次西叔兄送南叔兄赴钤干见寄韵）
魏了翁（宋代）

中年怕踏长亭路。便自有、离愁苦。一自送君趋幕府。惺忪莺舌，呢喃燕觜，那解春无语。

三年山月移朝暮。独倚松风等闲度。到得除书萦绊住。却愁不似，当时皓月，长伴君来去。
九日小饮用后山居士韵简转庵
许及之（宋代）

连日欣晴卜暮霞，晨曦闪闪舞群鸦。时丰都市人多醉，节近重阳菊有花。

万事悠然山正好，三杯可以我何加。自怜犹有童心在，爱把茱萸系绛纱。
咏史下·王猛
陈普（宋代）

一奋冲天跨六州，生前天已怒旄头。
开何有意容王猛，肯使鱼羊食不留。
夏夜永嘉馆
孔天胤（明代）

下马送春色，端居延夏阴。
流光坐自叹，日暮不成吟。
客路连沧海，归心满旧林。
沉忧何所似，波涌大江深。
西风
赵希迈（宋代）

西风溪上雨初收，数叶新红点树头。
白鹭作成秋景致，背人飞过蓼花洲。
秋日过钟抱素宅 其一
区越（明代）

稍就檐阴避午阳，蕙兰中暑亦姜黄。香风坐挹醒还醉，楚客归来闲似忙。

重叠晚山天绘画，风流诗社客杯觞。登高正待茱萸老，且采芙蓉为制裳。
两同心
杨无咎（宋代）

秋水明眸、翠螺堆发、却扇坐、羞落庭花，凌波步、尘生罗袜。芳心发。分付春风，恰当时节。

渐解愁花怨月。忒贪娇劣。宁宁地、情态于人，惺惺处、语言低说。相思切。不见须臾，可堪离别。
和虏仲易送行二首
洪咨夔（宋代）

岁月双蓬鬓，风沙知一兵。
气惟凭养成，命不与穷争。
鼎正中边沸，舡须左右平。
半筹无可画，空赋洗兵行。
杂诗六首 其五
李纯甫（金朝）

狡兔留三窟，猕猴戏六窗。情田锄宿草，心月印澄江。

酒戒何曾破，诗魔先已降。雄蜂雌蛱蝶，正自不成双。
楼居
林洪（宋代）

梅边未有屋三间，僦得楼居特暂安。
天下事非容易说，门前山可久长看。
瓶花频换春常在，阶草不除秋自残。
岂是江湖难着脚，如今平地亦狂澜。
叹世之二
唐寅（明代）

万事由天莫强求，何须苦苦用机谋？
饱三餐饭常知足，得一帆风便可收。
生事事生何日了，害人人害几时休。
冤家宜解不宜结，各自回头看后头。
望岳
成书（清代）

关门积宿阴，初日犹黯黮。清风荡晨烟，岳色不可掩。

三峰拔地起，突兀势非渐。青天削芙蓉，秋水见菡萏。

高撑影矗矗，峭刻意斩斩。群山远罗列，趋附若阿谄。

森然白帝尊，壁立凛莫犯。苍茫古三辅，胜迹皇图览。

八州会地形，两戒划天险。巨灵擘其拳，一手欲众揽。

金天肃杀气，万古不自贬。忆昔曾梦游，巉岩堕心胆。

铁锁怯攀援，石径记坑坎。今来咫尺间，阻隔抱深歉。

岩壑想仿佛，台观虚指点。遥望白云封，万景入奇敛。

为我谢山灵，少勇老未减。东归傥如愿，赴险吾犹敢。
张相公祠
许申（宋代）

铁胎重整英仪峻，燕厦新成暑气凉。
韶石遍图辉壁落，荔枝分植映房廊。
开元旧事丰碑在，家笥犹传故笏囊。
闻复先上人下世
连文凤（宋代）

满腹贮韩文，僧中少似君。
行高临死见，名重在生闻。
霜变北峰树，猿啼下竺云。
未知埋骨处，消得片香焚。
池上
张镃（宋代）

绿卷晴荷插满池，珍禽来惯帖船飞。
看云只似寻常立，何独今朝忘却归。
卢仙坛歌
刘崧（元代）

我思昔人有卢仙，冥栖乃在三顾巅。后来乘云去不返，荒坛委绝成千年。

坛角峨峨石色古，上隔青天应尺五。飙车笙鹤时下来，白日松梢度飞羽。

云霞东南五色开，当时旧宅安在哉。林间驯虎去已久，池底神鱼呼不来。

我惭学仙苦局促，十日寻幽憩林麓。月中缥缈见乘鸾，示我玄文不成读。

中峰积翠凌紫冥，下有流水声泠泠。丹崖千仞不可陟，黄叶满山秋露零。
古意
孟郊（唐代）

河边织女星，河畔牵牛郎。未得渡清浅，相对遥相望。
沅江舟中夜雨
汪如洋（清代）

疏声篷背忽脩脩，翠石文沙古渡头。烛尽邻船初罢酒，更稀戍渡懒登楼。

十年旧续江湖梦，千里平添茝杜愁。自笑尘劳缘底事，苦将今旧阅浮休。
道士王如晦真赞 其一
张纲（宋代）

色如春温，若可与言。神如水清，不可以烦。子乔仙去远矣，乃今识其裔孙。

任造化之日逝，独湛然而常存。
载酒亭四绝为纪山赋 其四
杨巍（明代）

每到花开日，携觞坐此亭。醉来拚一笑，不为访玄经。
浣溪沙
慕容卿妻（宋代）

满目江山忆旧游。汀洲花草弄春柔。长亭舣住木兰舟。

好梦易随流水去，芳心空逐晓云愁。行人莫上望京楼。
绝命词
卢氏（宋代）

夫为苌弘血，妾感共姜诗。
夫妻同死义，天地一凄其。
酒边
范成大（宋代）

团扇香中嫋嫋风，断肠声里看羞红。
不须过处催乾盏，听彻歌头盏自空。
迟暮
陆游（宋代）

迟暮固多感，况此岁峥嵘。霜霰忽已集，夜闻络纬鸣。

青灯不解语，依依有馀情。铜瓶煮寒泉，中作笙箫声。

沈忧能伤人，一夕白发生。蓬莱渺云海，金丹几时成。
京山过故王侍御时育宅有感因伸薄酹仍许为其子铭墓
王世贞（明代）

汉贼不两立，臣死安足辞。唯怜请剑恨，犹郁盖棺时。

乔木风霜老，宸章日月垂。今朝南史笔，无忝太丘碑。
登云锦阁有感
钱闻诗（宋代）

莫放烟岚翳上头，穷通皆乐我何忧。
眼前有景且欢醉，百岁光阴水上沤。
九仙兄
徐师仁（宋代）

晨逾九仙兄，暮访九鲤湖。
何氏兄弟跨鲤鱼，同时轻举排天衢。
兄头云气故恍惚，三十六鳞今有无。
琼浆白日醉天酒，何时华表归来乎。
学刘公干体五首·其三
鲍照（南北朝）

胡风吹朔雪，千里度龙山。
集君瑶台上，飞舞两楹前。
兹晨自为美，当避艳阳天。
艳阳桃李节，皎洁不成妍。
扬州寻张籍不见
王建（唐代）

别后知君在楚城，扬州寺里觅君名。

西江水阔吴山远，却打船头向北行。
题王龙骧舟师图
曹伯启（元代）

问罪平吴土，分兵自益州。百年还入统，一锁谩横流。

王气烟同熄，侯封死亦羞。画师微意在，固国有嘉猷。
姚侍御见过，戏赠
白居易（唐代）

晚起春寒慵裹头，客来池上偶同游。

东台御史多提举，莫按金章系布裘。
京口渡江与金孝廉棕亭同作
戴亨（清代）

行李发江东，帆轻御便风。几朝同啸咏，千里破空濛。

天入南徐阔，山经北固雄。君才堪利涉，吾道近蓑翁。
达磨大师赞
释如珙（宋代）

破六宗己见固是，折茎芦渡江还非。
大道等虚空，非虚空之量。
大道同日月，逾日月之明。
一华开五叶，结果自然成。
烈女操
孟郊（唐代）

梧桐相待老，鸳鸯会双死。
贞女贵殉夫，舍生亦如此。
波澜誓不起，妾心古井水。(古井水 一作：井中水)
岳州端午日送人游郴连
徐夤（唐代）

五月巴陵值积阴，送君千里客于郴。北风吹雨黄梅落，

西日过湖青草深。竞渡岸傍人挂锦，采芳城上女遗簪。

九嶷云阔苍梧暗，与说重华旧德音。
谒径山佛日杲禅师于虎丘
曾几（宋代）

此老云相似，何天不往还。
打包龙井寺，持钵虎丘山。
一别经年事，相逢半日閒。
向来参底语，不堕有无间。
寄李先生
黄晞（宋代）

久不见泰伯，中心频损和。
近闻束书卷，更卜好山阿。
学古成儒癖，敦风荡俗讹。
周公法已矣，原宪事如何。
母老录未及，身间鬓不皤。
新文海裔播，旧业钓竿拖。
宁戚歌宁发，麻姑使屡过。
时人一握小，吾道片云多。
友弟俱游宦，池樊自摭莎。
闻猿诗兴逸，敲户酒徒罗。
乡里名光也，朝廷礼后麽。
年来鱼信至，怪我客蹉跎。
小儿何所爱 其三
解缙（明代）

小儿何所梦，夜梦笔生花。花根在何处，丹府是吾家。
饭罢
吴进（清代）

饭罢欲出门，撰杖整韦布。家人问所之，笑而不知处。

或寻野寺僧，或问清溪渡。意中无前期，随在得幽趣。

情欣得复留，缓缓作归步。
浮邱八景 其八 听笙亭
黄志尹（明代）

王子浮邱侣，罗浮宇内山。凤笙来往处，笙响落人间。
奉和乔的馆宿
韩维（宋代）

蓬莱仙构斗魁旁，递直初登汉署郎。
云向城头收暝色，月从楼角放寒光。
行看砌菊嗟残艳，坐对书芸袭暗香。
景物过清浑不寐，素经雠罢得新章。
计敏夫送酒四壶有诗和之二首
郭印（宋代）

万象森罗总是诗，神机一动即天随。
寒梅把酒真游戏，妙意纵横十二时。
挽方孚若寺丞二首
刘克庄（宋代）

斯人讵意掩斯丘，六合茫茫不可求。
射虎山中如昨日，骑鲸海上忽千秋。
帝方欲老长沙傅，虏尚能言博望侯。
回首濑溪溪畔路，跛驴无复从公游。
读书效朱子体
弘历（清代）

古人曾有言，力学如行路。设不进一步，即为退一步。

高秋驻行宫，清暇鲜几务。耽书有宿缘，娱此深山暮。

即景自体验，未觉胜前度。踟蹰生愧惭，空复寻章句。
奉和独孤中丞游法华寺
皇甫冉（唐代）

谢君临郡府，越国旧山川。访道三千界，当仁五百年。

岩空驺驭三，树密旆旌连。阁影凌空壁，松声助乱泉。

开门得初地，伏槛接诸天。向背春光满，楼台古制全。

群峰争彩翠，百谷会风烟。香象随僧久，祥乌报客先。

清心乘暇日，稽首慕良缘。法证无生偈，诗成大雅篇。

苍生望已久，回驾独依然。
感山十咏·慈航
姚勉（宋代）

佛手撑慈航，尚欲济我人。
寄语作舟者，江涛渺无津。
野色
郭之奇（明代）

野色来天地，春怀动古今。云从生及止，烟自浅为深。

接瞬穷诸变，哀时抚寸阴。生涯从此问，更作远游心。
县庠直舍
刘应时（宋代）

午日已过人寂寂，虚斋独坐竹萧萧。
睡魔正与诗魔战，窗外一声婆饼焦。
咏燕
余玉馨（明代）

二月园林桃杏开，重来还识旧楼台。应知冬向山中蛰，浪说春从海上回。

冲雨柳塘黏绿絮，掠泥花径带苍苔。乌衣旧宅何人住，沧海桑田几劫灰。
孤花
谢章铤（清代）

一点芳心尚未残，亭亭独立俯雕阑。金铃十万春如海，忽觉人间位置难。
解语花 咏牡丹
俞绣孙（清代）

繁华独占，艳色无双，桃李春光贱。玉人情倦。东风里、锦帐半遮娇面。

红深翠浅。似剪碎、断霞千片。应算来、倾国倾城，会向瑶台见。

不放蜂偷蝶恋。倚新妆无语，浑是娇懒。惜春将半。

销魂处、别有背人深愿。华年似箭。但岁岁、花时常健。

休负他、酒满金樽，更画屏深院。
次韵林国器元夕
陈著（宋代）

世情多异好，幻出满城星。
尘市月无色，醉乡风亦腥。
从他儿戏哄，输我客眠醒。
老耳虚鸣处，笙歌足自听。
拟古 其一
吕本中（宋代）

狡兔死三窟，老松坚百寻。物生各有愿，共此分寸阴。

荒城六月旱，长江三日霖。稻苗不遂死，幸无蟊贼侵。

皇天不私覆，一语销百壬。先王典刑在，落落传至今。

愿以小人腹，而为君子心。
观潮阁
林芘（宋代）

江山不受范，偃蹇散莫收。
领略得要会，聚此百尺楼。
霁色明千峰，斜阳带归舟。
堪洗北客尘，似脱南冠囚。
二子倚秋晚，岸巾送明眸。
杯寒风景切，句落云烟愁。
况我江海人，二顷亦易秋。
百年鸥盟在，脱帻行当休。
送张季远入京
严羽（宋代）

手把一枝菊，赠金千里行。山川遥满目，何处是吴京。

饮罢北风起，萧萧胡雁声。东流傥未尽，见我望君情。
缙云道中
徐似道（宋代）

夜泊红楼市，朝餐黑笠家。
浅溪才泛鸭，疏树不藏鸦。
鬲上村坊酒，眉尖野店茶。
尚缘门有竹，忘却去程赊。
同清江师月夜听坚正二上人为怀州转法华经歌
朱湾（唐代）

若耶溪畔云门僧，夜闲燕坐听真乘。莲花秘偈药草喻，
二师身住口不住。凿井求泉会到源，闭门避火终迷路。
前心后心皆此心，梵音妙音柔软音。清泠霜磬有时动，
寂历空堂宜夜深。向来不寐何所事，一念才生百虑息。
风翻乱叶林有声，雪映闲庭月无色。玄关密迹难可思，
醒人悟兮醉人疑。衣中系宝觉者谁，临川内史字得之。
沁园春 过羊叔子故里
王贞仪（清代）

路指前途，汶水之南，太傅江乡。羡戈戟临戎，轻裘妆束，旌旗领队，绶带飘飏。

谈笑兵符，风流将术，卓识谁能与抗行。还回想、想东吴信压，西晋功扬。

偶来此地堪伤。想盖世才华百战场。剩麦穗千畦，实垂宿雨，枣林万树，花发新香。

鸠里尝存，残碑可读，挥泪何须上岘冈。而今事、■推贤已矣，更谬青囊。
奉送姜邦傑出關
陆游（宋代）

君似襄阳孟浩然，蹇驢风帽一癯仙。
清秋客路知无恨，满箸鱸鱼不值钱。
田舍
范成大（宋代）

呼唤携锄至，安排筑圃忙。
儿童眠落叶，鸟雀噪斜阳。
烟火村声远，林菁野气香。
乐哉今岁事，天末稻云黄。
晚兴
陆游（宋代）

老病愁趋画戟门，天教高卧浣花村。
山林独往杂屠钓，世界皆花谁怨恩。
千卷蠹书忘岁月，一尊浊酒信乾坤。
兴来倚杖清江上，断角疏钟正敛昏。
雨过前轩偶记
刘敞（宋代）

江南羁客怀乡墅，晓起前轩对零雨。清波满目如鉴中，绕岸高松十馀树。

砌旁芳草似汀洲，巉岩殿角飞红楼。沈光倒影入浪底，宛是若邪溪上头。

薄雾疏烟迷近远，水色谁能辨深浅。忽惊谢去尘中游，不知正自居京辇。

何人草服倚长松，回头误问钓鱼翁。眼前景致偶相同，岂异仙术游壶中。
晋。蒲葵扇
孙元晏（唐代）

抛舍东山岁月遥，几施经略挫雄豪。

若非名德喧寰宇，争得蒲葵价数高。
千尺雪三首 其一
弘历（清代）

引流叠石落飞泉，千尺窗前雪色悬。漫拟春明称转㪺，所欣结搆借天然。
病春
彭琰（清代）

半帘垂柳夕阳斜，香冷閒窗日便赊。莫道朝来不憔悴，撩人偏恨牡丹花。
列岫后题
郭祥正（宋代）

谢公遗句惜湮沈，更作新亭一百寻。宿霭拥山眉敛翠，夕阳浮百带横金。

黄鹂唤友鸣声软，白鸟窥鱼意思深。看尽物情俱是幻，要须携酒数登临。
使风
苏舜钦（宋代）

长风天外来，十幅健帆开。仰首飞云合，牵心翠竹回。

闲观水知性，静与睡为媒。始觉扬舲快，疲驽亦可哀。
睡觉作二首 其二
陆游（宋代）

邯郸梦事岂关身，未熟黄粱迹已陈。输与乌衣老铃下，日中睡觉一颦伸。
看棋
王建（唐代）

彼此抽先局势平，傍人道死的还生。

两边对坐无言语，尽日时闻下子声。
咏古四首 其四
汪藻（宋代）

堂堂明堂柱，根节几岁寒。使与蒲柳同，扶厦良亦难。

我衣敝缊袍，我饭苜蓿盘。天公方试我，剑铗勿妄弹。
沈元用太守和具茨诗张元明两用其韵见邀同赋
周紫芝（宋代）

汉阳胡骑嘶秦川，六龙御日升中天。翠銮亲巡耀宝鞭，神武自作诸将先。

子阳盗据众万千，井中蛙腹不受鋋。虎头谁敢当文渊，一洗万古空英躔。

风威巳落诸蕃传，上兵伐谋军贵全。固应玉陛当周旋，朱幡犹此阅望弦。

安危以身谁肯前，愿扶国步整播迁。劲兵出塞鏖祁连，长缨曳首来翩联。

尽驱酋长朝甘泉，未惭骠骑羞戈船。先声旋下齐与燕，称觞拜舞呼万年。

黄童佩犊无征廛，农桑万里通人烟。蓬头舞剑空腰缠，要分颇牧来藩宣。

古来千里制一贤，长城未必能防边。
松江舟中四首荷叶浦时有不测末句故及之
戴复古（宋代）

秋风吹客衣，归兴浩难写。
寒林噪晚鸦，红日堕平野。
篙师解人意，檥棹酒旗下。
姑苏蒋公北池诗
张方平（宋代）

浙江汤汤，南国之纪。句章之乡，居巢之里。天子命公，二邦更治。

越人之嗟，吴人之喜。公之为政，简而易从。不严而威，敏以有功。

孽不及牙，奸折其绪。孰施斧斤，不见铓露。老稚晏起，壮服于亩。

椸有浣衣，廥有多稌。公之退公，乐是北池。飞阁渠渠，虚廊迟迟。

鱼跳于藻，渚有凫鹥。钓亭桧岛，其水涟漪。公之退公，以豫以游。

邦人喜公，尚无疾忧。邦人祝公，百禄是遒。匪公其私，王家之休。

我思建官，公理众政。与民最亲，惟时守令。其有不臧，根心之螟。

小犹虮虱，肤皮是营。于铄有宋，一统万方。千里所付，几人曰良。

凡领王民，守土之吏。有理如吴，帝道则粹。我歌北池，爰颂公德。

以告后人，勿污勿塞。
咏莲花
林希逸（宋代）

梅有幽人骨，兰如处子姿。二者岂不贵，清矣仁未知。

美哉水芙蓉，百花谁庶几。可爱非可狎，不癯亦不肥。

充然德之容，莹矣仙之肌。芬芳不容挹，既远而有遗。

洛阳妖艳品，红紫薄易萎。东篱败坏相，著枝黏如𥻿。

此花虽已落，泛泛看红衣。有房如栗玉，尚以金丝围。

吟玩苦不足，赋予何其奇。因思爱莲说，稽首百世师。

非汝溪不爱，非溪不汝宜。何人斯取斯，有道者似之。
禅人并化主写真求赞
释正觉（宋代）

寒坐无言，孤藤在拳。
片心群像外，一句万机前。
身闲眼活，盘滑珠旋。
虚空故无壁落碍，解了十方三世缘。
从萧秀才求茶二首
赵蕃（宋代）

磊落真同席上珍，忆蒙况我意殊真。
今年尚许分张否，试遣诗筒告及春。
赠杜默
欧阳修（宋代）

南山有鸣凤，其音和且清。
鸣於有道国，出则天下平。
杜默东土有，能吟凤凰声。
作诗几百篇，长歌仍短行。
携之入京邑，欲使众耳惊。
来时上师堂，再拜辞先生。
先生颌首遣，教以勿骄矜。
赠之三豪篇，而我滥一名。
杜子来访我，欲求相和鸣。
顾我文字卑，未足当豪英。
岂如子之辞，铿鍠间镛笙。
淫洼俗所乐，百鸟徒嘤嘤。
杜子卷舌去，归衫翩以轻。
京东聚群盗，河北点新兵。
饥荒与愁苦，道路日以盈。
子盍引其吭，发声通下情。
上闻天子聪，次使宰相听。
何必九包禽，始能瑞尧庭。
子诗何时作，我耳久已倾。
愿以白玉琴，写之朱丝绳。
省中画屏芦雁
郑獬（宋代）

高堂倾动长江流，黄芦群雁满沧洲。
扫开长安尘土窟，写出江南烟水秋。
两雁斜飞入空阔，四雁顾慕横沙头。
高风拉折苍玉干，芦花雪尽无人收。
赤日飞光不敢近，但觉爽气屏间浮。
尝闻画龙入神变，坐驰云雨天地游。
只恐此雁亦飞去，潇潇万里谁能留。
吕与叔挽章四首
秦观（宋代）

风流云散了无余，天禄空存旧直庐。
小吏独来开锁钥，案头尘满校残书。
登三高亭
蔡戡（宋代）

我为莼鲈得得来，三高亭上且徘徊。
老来心事无机械，寄语群鸥勿浪猜。
以“长歌意无极，好为老夫听”为韵奉别沔鄂亲友十首 其十
姜夔（宋代）

孤鸿度关山，风霜催翅翎。影低白云暮，哀噭那忍听。

士生有如此，储粟不满瓶。著书穷愁滨，可续离骚经。
赠圆明老
张耒（宋代）

一粥一斋年已老，千经万论不留心。
菩提本自非言说，默默知师得更深。
药市
汪元量（宋代）

蜀乡人是大医王，一道长街尽药香。
天下苍生正狼狈，愿分良剂救膏肓。
海陵杂兴八首 其八
吕本中（宋代）

轻帆载晓月，和梦到扬州。木落山光寺，江横北固楼。

漫抛王倕隐，虚有十年游。尚胜刘师命，才因越女留。
题石好山诗卷
丁高林（清代）

得趣贪山好，山翁清更癯。
琴诗立门户，姓字出江湖。
步月寻松子，锄烟补菊株。
相携多道义，谁可与同徒。
瑞鹧鸪 途次见桃花，有怀作
俞彦（明代）

曾领玄都第一枝。年年常恨占春迟。水流溪畔魂销后，日落江春肠断时。

梦逐彩云迷远道，泪和红雨上游丝。故园门巷多车马，正待惊郎向阿谁。
题竹西
丘葵（宋代）

独行不愧影，独卧不愧衾。乐哉抱吾独，守此一片心。

此心寂不动，众欲无由侵。孔昭在潜伏，所贵惟一钦。
送叶伸出使河北
张舜民（宋代）

君今使河北，几日渡黄河。
脱身出台省，杖节犯风波。
东南耆旧中，如君能几何。
何人把袂留，顾我饯则那。
燕赵多佳人，善舞体婆娑。
不学白紵词，能唱瓠子歌。
歌罢令翁愁，井灶宅鼋鼍。
安得佐禹才，于旄饰五紽。
与君并驾驱，坐使民气和。
挥汗强援笔，矢辞愧不多。
度大庾岭
朱彝尊（清代）

雄关直上岭云孤，驿路梅花岁月徂。
丞相祠堂虚寂寞，越王城月总荒芜。
自来北至无鸿雁，从此南飞有鹧鸪。
乡国不堪重伫望，乱山落日满长途。
暑夜孝若携伎饮长桥上同诸从踏月歌
吴梦旸（明代）

明月满地寒如霜，踏歌出门气扬扬。
登桥仰面天苍茫，千峰万峰挂女墙。
酒星客星为低昂，老夫兴好君相当。
阿浑阿咸底复狂，袒跣大叫呼索郎。
长须仡仡催行觞，甘瓜碧藕压酒浆。
其时妖冶谁为将，黄衫宕子青楼倡。
绛纱引出差饬妆，氍毹狼籍脂泽芗。
娇歌忽转《妩媚娘》，《前溪》、《采菱》音旋亡。
入宫变徵吾未遑，坐来白露涂衣裳。
鬓毛刁骚肌骨凉，乌栖月黑还洞房。
博山烟灭灯无光，蟋蟀当户逼人床。
欢乐继之慨以慷，悄然无寝夜未央，徘徊中庭何所望。
上知府大同王太尉六首
魏野（宋代）

暂辍居留从洛邑，坐棠亦恐不多时。
皇储新策闻求辅，位冠春宫更是谁。
鸡笼山
郭祥正（宋代）

神仙之府名鸡笼，千寻翠玉擎寒空。秀色凌风入城郭，半衔晓日金濛濛。
密县令号苇巢
王钝（明代）

结苇栖身太古淳，华堂几见海飞尘。笑携琴鹤为良友，拟卜云松作近邻。

白露惯经霜叶老，秋风难破屋茅贫。芳馨自可同兰室，舒卷从来别有春。
送晁殿丞佥判郑州
刘敞（宋代）

世德缁衣美，天伦玉树温。于君如旧识，赠子欲奚言。

东里贤能宅，成皋战伐原。从容访耆老，遗迹尚多存。
七夕寓湖州市吴汝美水亭沈集古杨宗汉携酒至
谢廷柱（明代）

暑退溪亭客尚留，银河清浅度牵牛。却疑云物能知候，更怯霜髯易触秋。

千里江山馀胜槩，百年鸡黍见交游。两高怪我常时别，拟办湖船宿戒驺。
赠何应叔
滕岑（宋代）

一面玉泉三载前，重来云翮已翩然。
笔端何自得许妙，林下不当迍此贤。
作个分明蚁宫梦，胜渠辛苦鸟窠禅。
无盐定自废刻画，索我恶诗何处传。
醉落魄（春云）
李石（宋代）

天低日暮。清商一曲行人住。著人意态如飞絮。才泊春衫，却被风吹去。

朝期暮约浑无据。同心结尽千千缕。今宵魂梦知何处。翠竹芭蕉，又下黄昏雨。
禅人写真求赞
释正觉（宋代）

眼低眉棱，骨寒肩耸。
道情閒不羇，祥胆老能勇。
流水清而月随，青山瘦而云拥。
诸缘廓净兮拈却头皮，一句妙圜兮好看鼻孔。
河渎神·河上望丛祠
温庭筠（唐代）

河上望丛祠，庙前春雨来时。楚山无限鸟飞迟，兰棹空伤别离。
何处杜鹃啼不歇？艳红开尽如血。蝉鬓美人愁绝，百花芳草佳节。
京师为胡广语
佚名（魏晋）

万事不理。问伯始。天下中庸。有胡公。
春二首
佚名（唐代）

褭褭东风吹水国，金鸦影暖南山北。蒲抽小剑割湘波，

柳拂长眉舞春色。白铜堤下烟苍苍，林端细蕊参差香。

绿桑枝下见桃叶，回看青云空断肠。

乌足迟迟日宫里，天门击鼓龙蛇起。风师剪翠换枯条，

青帝挼蓝染江水。蜂蝶缤纷抱香蕊，锦鳞跳掷红云尾。

绣衣白马不归来，双成倚槛春心醉。
姑孰道中遇施虹玉返新安
屈大均（明代）

姑溪相见即分飞，迢递新安触暑归。药石分将慈母苦，鸡豚馀得故人肥。

苏耽亦念家中井，莱子频沾道上衣。此别茫茫珠海上，书来先说是庭闱。
和通山尹张松坡梦游庐山吟
余宏孙（宋代）

我行匡庐鬓青青，往往大醉琵琶亭。
归来老我二十载，惟有梦寐劳神形。
有时遍历开先寺，老僧禅定齁齁睡。
有时经过五柳家，秫香酒熟邀人醉。
恍兮惚兮真若飞，高泊天地坐忘归。
晴云漠漠披絮帽，白鹤冉冉来羽衣。
方将餐霞炼颜色，觉来无失亦无得。
何当整理下泽车，共逐双凫访真迹。
南山留题
冯晦（宋代）

南山之景幽且清，台亭上下知几层。
王吴妙手写不得，若非造物其谁能。
题李溉之学士白云半閒
虞集（宋代）

山中多白云，何由到城邑。招之恐不来，欲揽遽无迹。

栖檐候晨光，纳牖作秋色。用冲不为盈，常住宁若客。

分张任苍松，散落还白石。日照香炉峰，月射仙掌侧。

有恩封一乡，与子当共食。
颂古四十五首
释慧远（宋代）

未离兜率降王宫，便就刀山入镬汤。
等闲擒下白拈贼，满眼俱为败露赃。
松江别范至能朱伯阳
韩元吉（宋代）

吴歈湾月韵江船，屈指同行二十年。
胜日五湖看老矣，倦游双鬓各苍然。
拟寻诗酒平生社，未了尘埃薄宦缘。
后夜西风相忆梦，琵琶亭下水笼烟。
蔡伯世吕隆礼敦智李肃老求颂二首 其一
饶节（宋代）

稻麻竹苇学禅人，四子年来意甚真。却是个中相为切，木鱼光里现三身。
偈一百二十首 其七十三
释怀深（宋代）

长夏无别趣，调和羹一釜。滋味颇馨香，刚地成点污。

口是祸之门，舌是斩身斧。陪却三斤铁，只因看锢鏴。
憎苍蝇赋
欧阳修（宋代）

苍蝇，苍蝇，吾嗟尔之为生！既无蜂虿之毒尾，又无蚊虻之利嘴。幸不为人之畏，胡不为人之喜？尔形至眇，尔欲易盈，杯盂残沥，砧几余腥，所希杪忽，过则难胜。苦何求而不足，乃终日而营营？逐气寻香，无处不到，顷刻而集，谁相告报？其在物也虽微，其为害也至要。

若乃华榱广厦，珍簟方床，炎风之燠，夏日之长，神昏气蹙，流汗成浆，委四支而莫举，眊两目其茫洋。惟高枕之一觉，冀烦歊之暂忘。念于吾而见殃？寻头扑面，入袖穿裳，或集眉端，或沿眼眶，目欲瞑而复警，臂已痹而犹攘。于此之时，孔子何由见周公于仿佛，庄生安得与蝴蝶而飞扬？徒使苍头丫髻，巨扇挥，咸头垂而腕脱，每立寐而颠僵。此其为害者一也。

又如峻宇高堂，嘉宾上客，沽酒市脯，铺筵设席。聊娱 一日之余闲，奈尔众多之莫敌！或集器皿，或屯几格。或醉醇酎，因之没溺；或投热羹，遂丧其魄。谅虽死而不悔，亦可戒夫贪得。尤忌赤头，号为景迹，一有沾污，人皆不食。奈何引类呼朋，摇头鼓翼，聚散倏忽，往来络绎。方其宾主献酬，衣冠俨饰，使吾挥手顿足，改容失色。于此之时，王衍何暇于清谈，贾谊堪为之太息！此其为害者二也。

又如醯醢之品，酱臡之制，及时月而收藏，谨瓶罂之固济，乃众力以攻钻，极百端而窥觊。至于大胾肥牲，嘉肴美味，盖藏稍露于罅隙，守者或时而假寐，才稍怠于防严，已辄遗其种类。莫不养息蕃滋，淋漓败坏。使亲朋卒至，索尔以无欢；臧获怀忧，因之而得罪。此其为害者三也。

是皆大者，余悉难名。呜呼！《止棘》之诗，垂之六经，于此见诗人之博物，比兴之为精。宜乎以尔刺谗人之乱国，诚可嫉而可憎！
清平乐（二之二）
贺铸（宋代）

沈侯销瘦。八咏新题就。惆怅酒醒兼梦后。带眼如何复旧。

几时一叶兰舟。画桡鸦轧东流。新市小桥西畔，有人长倚妆楼。
米元章海岳诗帖赞
岳珂（宋代）

海岳之东西，见于印而验于碑。
观乎观诗，景与物随。
於虖噫嘻，观皆是也，
夫岂复有今是而昨非。江汤汤其不移，
山窿窿其不亏。登兮览兮，
予言其如之。
要销凝
贺铸（宋代）

雕梁寻巢旧燕侣。似向人欲语。试问来时，逢郎郎健否。

春风深试绣户。尽便旋、一庭花絮。要自销凝，吟郎长短句。
白沟河
许及之（宋代）

艺祖怀柔不耀兵，白沟如带作长城。
太平自是难忘战，休恨中间太太平。
与林蕴同之蜀途次嘉陵江认得越鸟声呈林林亦闽中人也
欧阳詹（唐代）

正是闽中越鸟声，几回留听暗沾缨。

伤心激念君深浅，共有离乡万里情。
论真紫色
贾似道（宋代）

紫者须当要色浓，要兼肋腿与身同。
头雌腰阔阴阳翅，赢尽场中独请功。
沁园春
葛长庚（宋代）

暂聚如萍，忽散似云，无可奈何。向天涯海角，两行别泪，风前月下，一片离骚。啼罢栖乌，望穷芳草，此恨与之谁较多。昏黄后，对青灯感慨，白酒悲歌。

梦中作梦知么。忆往事落花流水呵。更凭高□远，沈腰不瘦，怅今怀昔，潘鬓须皤。去燕来鸿，寻梅问柳，寸念从他寒暑熬。消魂处，但烟光缥渺，山色周遭。
题八景 其五 池沼鸢鱼
张天赋（明代）

一鉴方塘晓，天机云自然。羽鳞昭上下，道体是浑全。

物物一太极，纷纷同本原。凭栏人不语，悟入几玄玄。
寒食上已杂吟八章
程公许（宋代）

万里弓旌喧特招，无能分合侣渔樵。
论心幸有西邻老，拄杖敲门话寂寥。
武山十四境 其七 礼斗石
刘崧（元代）

道士礼斗处，独缘岩际云。空中歌碧落，不遣世人闻。
米玄晖秀轩诗帖
岳珂（宋代）

山气之微明，湖光之清浚。
轩中之人秀而隐，予固未之论。
独是一篇之题，自是于古无所与逊。
知益知损，予意犹有俪乎孔门国之哂也。
送宋朝散知彭州迎侍二亲
苏轼（宋代）

东来谁迎使君车，知是丈人屋上乌。
丈人今年二毛初，登楼上马不用扶。
使君负弩为前驱，蜀人不复谈相如。
老幼化服一事无，有鞭不施安用蒲。
春波如天涨平湖，鞓红照坐香生肤。
aa31鞲上寿白玉壶，公堂登歌凤将雏。
诸孙欢笑争挽须，蜀人画作西湖图。
赋得别梦依依到谢家八首 其八
王彦泓（明代）

爱咏无题定有题，宋墙东畔谢楼西。封来泪点红犹湿，剪后香丝绿未齐。

共被拥将宜主暖，闲床抛得阿侯啼。风流韵事堪描处，却到含毫思转迷。
病中二首
许浑（唐代）

三年婴酒渴，高卧似袁安。秋色鬓应改，夜凉心已宽。

风衣藤簟滑，露井竹床寒。卧忆郊扉月，恩深未挂冠。

私归人暂适，扶杖绕西林。风急柳溪响，露寒莎径深。

一身仍白发，万虑只丹心。此意无言处，高窗托素琴。
题大龙湫
陈与义（宋代）

晓行苍壁中，穷处仍高崖。
白龙三百丈，欲下层颠来。
映日洒飞雨，绕山行怒雷。
潭影纳浩荡，云气扶崔嵬。
小儒叹造化，办此何雄哉。
亦知天下绝，尊者所徘徊。
三生清净愿，俗缘故难开。
践胜吾岂敢，稽首傥兴哀。
杂咏五言八首
刘克庄（宋代）

魏帝恩虽重，川灵礼自防。
不曾簪美珥，安有献明珰。
夜饮
刘子翚（宋代）

良宵乐未央，促席团栾坐。
佳人意殷勤，唱歌属余和。
幽期贵阔略，醉语多丛脞。
沈沈玉卮酒，量浅难负荷。
岂不怀极欢，恐重宾友过。
褰惟望明河，山朋衔半破。
回轩互追奔，伞指檐瓦堕。
鹧鸪天 斗山陂遇雪
杨慎（明代）

去岁渝州赏雪时。桂舟兰楫泛清漪。握松旧令传琼腕，冠柳新词侑锦卮。

香遍满，夜何其。三更醉舞赛西施。岂知饥走荒山道，百结鹑衣履冻澌。
临刑诗 其二
杨继盛（明代）

天王自圣明，制度高千古。平生未报恩，留作忠魂补。
哭瓢饮陈子在
薛嵎（宋代）

案头萤火散，惆怅夜吟魂。
路蝉重泉迥，堂空半影存。
命无藜藿富。书独鬼神尊。
猿鹤声声怨，愁不人可言。
捣练子（送别）
李石（宋代）

斟别酒，问东君。一年一度一回新。看百花，飘舞茵。

斟别酒，问行人。莫将别泪裛罗巾。早归来，依旧春。
水龙吟
沈宜修（明代）

石城潮打千秋，消磨不尽还相逗。闲云无定，野水长萦，缤纷绕岫。

古古今今，朝朝暮暮，如何参透。叹依然风景，茫茫交集，但凭得、秋容瘦。

看取婵娟秋色，西风摇落应怜否。碧天空阔，寒烟无数，怨砧凄漏。

把杯邀月，醉浓秋极，情同苦酒。怅幽山丛桂，飘残何处，断香盈袖。
题八景 其七 茂林松竹
张天赋（明代）

卜宅诗书里，遮天松竹林。大夫操劲节，君子抱虚心。

巢搆千年鹤，风摇十里阴。幽人避繁暑，扫石卧长吟。
四绝
秦观（宋代）

阴风一夜搅青冥，风定霏霏霰雪零。
遥想玉真清境上，白虚光里诵黄庭。
送商总郎三首
洪咨夔（宋代）

百寻浮玉三更月，万里长江一色秋。
照映此心须此水，不妨小泊读书舟。
送庞中秀才
文同（宋代）

曼倩学精知蜥蜴，公明术妙识蜘蛛。
临邛复有庞成叔，万事先将入卦图。
离别难
武后宫人（唐代）

此别难重陈，花飞复恋人。来时梅覆雪，去日柳含春。

物候催行客，归途淑气新。剡川今已远，魂梦暗相亲。
怀鲁
程弥纶（唐代）

曲阜国，尼丘山。周公邈难问，夫子犹启关。

履风雩兮若见，游夏兴兮鲁颜。天孙天孙，

何为今兮学且难，负星明而东游闲闲。
春日湖上
高翥（宋代）

清波门外放船时，尽日轻寒恋客衣。
花下笑声人共语，柳边樯影燕初飞。
晓风不定棠梨瘦，夜雨相连荠麦肥。
最忆故山春更好，夜来先遣梦魂归。
送河间晁寺丞
王安石（宋代）

公孙富文墨，名字世多知。
谈笑取高第，弦歌当此时。
临河薪石费，近塞茧丝移。
缓急常愁此，看君有所为。
建炎丞相成国吕忠穆公退老堂 其一
陈公辅（宋代）

经营堂宇近江滨，退稳功成名遂身。门外鱼龙欣得地，圃中花木暖藏春。

也知朝野思贤相，聊借湖山作主人。谁谓周公骄且吝，坐间无日不延宾。
望城难
文天祥（宋代）

自来百里半九十，望见城头路愈长。
薄命只愁追者至，人人摇桨渡沧浪。
寄赵东阁
释元肇（宋代）

与君生己酉，年月日时中。除却吟相似，其它事不同。

梦寒春草绿，天阔莫江空。见面知何处，东华踏软红。
出山道中口占
朱熹（宋代）

川原红绿一时新，暮雨朝晴更可人。
书册埋头无了日，不如抛却去寻春。
吴江舟夜
汪洋度（清代）

水驿迢遥望不分，愁心落叶共纷纷。扁舟一夜摇江月，入梦吴歌断续闻。
寄资深承事行营二首 其二
郭祥正（宋代）

黄梅欲落雨霏霏，想过重冈湿战衣。破贼有期先可喜，裂云箫鼓待君归。
应天长 自颍上县欲还吴作
叶梦得（宋代）

松陵秋已老，正柳岸田家，酒醅初熟。鲈脍莼羹，万里水天相续。

扁舟凌浩渺，寄一叶、暮涛吞沃。青箬笠，西塞山前，自翻新曲。

来往未应足。便细雨斜风，有谁拘束。陶写中年，何待更须丝竹。

鸱夷千古意，算入手、比来尤速。最好是，千点云峰，半篙澄绿。
对城南池莲招曹南湖
耶律铸（宋代）

淩波延伫澹相留，应托微波怨未休。閒偃露盘如欲语，骤倾风盖却回头。

歌珠串脱横塘雨，醉玉香凝罨画楼。好在水仙繁会处，烂张云锦待仙舟。
鹊桥仙
朱敦儒（宋代）

姮娥怕闹，银蟾传令，且与遮鸾翳凤。直须人睡俗尘清，放云汉、冰轮徐动。

山翁散发，披衣松下，琴奏瑶池三弄。曲终鹤警露华寒，笑浊世、饶伊做梦。
句
吴羽（宋代）

滁阳自昔称名垒，旧有东园枕滁水。
奉赠郑侍御贯亭先生
黄培芳（清代）

天南正气著兰台，松桂林中见雅材。骢马乍从京国返，素车旋别故山来。

朝端风度张金鉴，海内文章董玉杯。梓里苍生皆引领，仁言还望泽蒿莱。
题寒林远岫图
乌斯道（明代）

游子念故山，岁晏不得归。出门见林薄，日暮烟火微。

关河渺千里，猿狖声正悲。况尔霜雪繁，鸟道不可跻。

阳春固伊迩，奈此寒无衣。衣寒何足叹，所忧美人违。
夹竹桃
毕自严（明代）

竹操一何坚，青青冬不渝。桃夭一何艳，灼灼春华敷。

尔且兼得之，绿葩间红跗。三岐依彩槛，五出曜琅玕。

竹兮饶媚态，桃兮耐岁寒。回风聊萧瑟，朱翠舞珊珊。

余本素心人，常作嘉卉想。兀坐手一编，长日恣欣赏。

夜月照前除，对尔更神爽。
句
韦奇（宋代）

病多谙药性，吟苦识诗情。
句
陶弼（宋代）

玉簪峰顶共登仙，铜柱溪头再得贤。
偈颂一百一十七首 其五十二
释绍昙（宋代）

一点心灯，灵明炳焕。去古来今，清光无间。不同万斛金莲，惑乱痴人赏玩。

今朝上元节，拈出普请看。拟议寻思，空华翳眼。
泰陵词 其一
江汝式（清代）

汾水秋风起雁尘，无端歌舞泪痕新。玉环谁镂琵琶字，已兆江山属美人。
古风五首 其三
陈政（唐代）

美人昔未见，彼此天一方。姿容莹冰玉，德音流辉光。

忽朝裁素书，青鸾远传将。苍黄拆题封，罗列云锦章。

相思意无极，约誓言何长。感慨复感慨，驾言命飞黄。

自从邂逅间，一笑倾衷肠。相期瑶台端，杂坐飞琼觞。

笙簧散好音，喤喤协宫商。光风于时至，物意同春阳。

胶漆既云固，欢乐奚可量。言念君子心，此情永难忘。
仲和亲迎慈溪
葛绍体（宋代）

灯火宗盟旧日寻，宜家宜室正如今。
春风苹藻慈湖上，琴瑟新调太古音。
{左酉右仓}蟹
高似孙（宋代）

西风送冷出湖田，一梦酣春落酒泉。
介甲尽为香玉软，脂膏犹作紫霞坚。
魂迷杨柳滩头月，身老松花瓮里天。
不是无肠今麴蘖，要将风味与人传。
高阳台 发书后漫成
冒禹书（清代）

点点新愁，星星旧恨，鱼书封罢还思。依稀记得，河桥握别之时。

细语殷勤曾有约，遥遥两地一心知。梅花放、全凭驿使，仔细维持。

丹青虽是难工，只无聊相对，较胜些儿。几番回首，形容未必复如斯。

极目天涯空有泪，个中消息不堪追。望云山、孤城独眺，似醉犹痴。
偶成 其一
彭绍宗（清代）

主圣臣斯直，朝阳见一鸣。渊冲虚海纳，戆挚惧天倾。

绝绮鲛鮹贝，销春杜曲莺。光芒逼星象，觳觫始魂惊。
偈颂二百零五首
释正觉（宋代）

须知风动心摇树，果见云生性起尘。
雨霖霖兮日杲杲，点头弥勒解分身。
三不为篇 其二
海顺（唐代）

我欲刺股锥刃，悬头屋梁。书临雪彩，牒映萤光。一朝鹏举，万里鸾翔。

纵任才辩，游说君王。高车反邑，衣锦还乡。将恐鸟残以羽，兰折由芳。

笼餐讵贵，钩饵难尝。是以高巢林薮，深穴池塘。
渔家傲·送省亲秦州
苏轼（宋代）

一曲阳关情几许，知君欲向秦川去。白马皂貂留不住。回首处，孤城不见天霖雾。
到日长安花似雨，故关杨柳初飞絮。渐见靴刀迎夹路。谁得似，风流膝上王文度。
拄杖
毛珝（宋代）

数节坚如玉削成，几年出入伴闲身。扶持衰老非无术，变化虚空亦有神。

药笼倒挑同入市，酒壶斜挂共寻春。虽然未作颠危用，闲指迷津与路人。
筑墙谣 其一
连佳樗（清代）

高筑墙，墙高不可越，登登杵声莫教绝。官司念汝汝自竭，不见东村，鞭挞流血。
秋霁望庐山瀑布
夏侯楚（唐代）

常思瀑布幽，晴晀喜逢秋。一带连青嶂，千寻倒碧流。

湿云应误鹤，翻浪定惊鸥。星浦虹初下，炉峰烟未收。

岩高时褭褭，天净起悠悠。傥见朝宗日，还须济巨舟。
甘露寺次韵
屠应埈（明代）

甘露千年寺，群公揽辔过。
楼空吴楚尽，江阔雨云多。
蜃气连苍海，琳宫隐碧萝。
更闻幽绝处，白日走鼋鼍。
与李半溪
刘麟（明代）

宁亲夏凊正炎暑，抱孙上冢集俦侣。簪徽世世与物同，以礼为坊君不处。

孤琴伴鹤如贱贫，冰蘖自甘君不去。三年问道一日传，坐忘遗照多奇语。

紫坛玉笈天上天，绛河珠斗遥瞻伫。
奉答祖印喜雪二颂
韩维（宋代）

久旱终能不失时，田家喜气吐虹霓。
庞公昔日曾垂语，资福今朝更指迷。
仁宗皇帝揭辞三首 其三
韩琦（宋代）

圣治方无事，仙游遽不还。心休黄屋外，乡远白云间。

笳鼓悽寒月，旌旗卷暮关。孤臣期得殉，黄鸟愿重删。
和童敬重
释道璨（宋代）

空山木叶下，坐观不二门。
茶香舌本甘，直探天地根。
两袖江海舌，眼前见夫君。
十年戎马间，未发诗与文。
逐禄士之常，一廉减万想。
六经在日用，论说漫深广。
躬行能尽寸，光炎长万丈。
世波易溺人，外此无保障。
送别
戴本孝（清代）

远送新行客，中心摧且伤。寒蝉鸣我侧，孤雁独南翔。

努力加餐饭，随时爱景光。勉哉修令德，别后莫相忘。
秋夜呈伯华
佘翔（明代）

独坐高楼夜，萧然旅思生。
井桐秋一叶，城柝月三更。
剑合雌雄气，诗传鲍谢名。
山中丛桂在，无日不含情。
送舍弟孺复往庐山
熊孺登（唐代）

能骑竹马辨西东，未省烟花暂不同。

第一早归春欲尽，庐山好看过湖风。
王彦博徐审知频来问疾口占示之
赵蕃（宋代）

秋来疟鬼不销亡，令我兼旬病在床。治药频成问良苦，易衣终日屡炎凉。

但添物色增悲壮，那有功名忆慨慷。多谢故人来问疾，几回宵度石为梁。
和艮泉兄诗
吴烜（清代）

累深官久只增愁，不比无心任去留。洛水耆英如可继，东山杖去愿从游。

连枝曾记三生石，归棹还凭一叶舟。琴鹤萧然真俭约，寸衷精白是贻谋。
金山同正之吉甫会宿作寄城中二三子
王安国（宋代）

寺压苍厓势欲倾，欢然西度为谁兴。云随草树萦层岫，江浸楼台点万灯。

坐久不知身寂寞，梦回犹觉气轩腾。思君城郭尘埃满，相逐寻閒亦未能。
弃妇辞
沈周（明代）

弃妇下堂去，六亲尽彷徨。弃妇无所弃，弃之家不祥。

忆初来嫁时，惟家以为庆。搰搰理乱丝，为君事流黄。

札札把长线，为君补衣裳。虽劳不敢辞，虽工不敢扬。

竭力奉君欢，群小亦莫容。君心岂不谅，背憎由舌长。

黄金亦销铄，礼义安足防。去去出君门，落日照大荒。

辐脱难复行，弦绝难更张。事乖理当去，但念未分明。

割皮以为纸，沥血以为浆。前书柏舟篇，后书绿衣章。

进君期为悟，视听付茫茫。复书于太空，愿助日月光。

万古丽元气，上下流无方。倘或沦君心，他时省糟糠。
冬雨
吴渊（宋代）

坐来杂霰洒隆冬，痛饮那禁觱发风。却忆西枢承旨日，冒寒犹立大明宫。
除夜宿黄沙馆书怀
张俞（宋代）

穷年抚剑独无眠，世路危疑倦往还。
夜半无人残月白，狐鸣枭啸满空山。
游终南山杂咏 云际院
李騊（宋代）

蔽日芳林迷去路，被蹊落叶误行踪。转岩却见层峦出，知是仙山第几重。
奉和送金城公主适西蕃应制
徐彦伯（唐代）

凤扆怜箫曲，鸾闺念掌珍。羌庭遥筑馆，庙策重和亲。

星转银河夕，花移玉树春。圣心凄送远，留跸望征尘。
凤凰堂
项安世（宋代）

凤凰何处不归来，衰草斜阳只废台。
欲唤谪仙歌一曲，长安今日更堪哀。
送彭仁卿
戴冠（明代）

海风万里吹丹崖，洪涛夜蹴天门开。
大鸟翻飞九天外，天吴紫门纷相回。
送君行兮聊徘徊，我有短歌君莫催。
翠龙之驾犹未回，紫宫玉殿生香埃。
千官饱饭坐云台，万眼正望羲和来。
我病南荒归不得，送君空洒心头血。
袖中岂无谏猎书，几回北望云霄客。
君过金陵见圣人，好将此意披龙鳞。
何时下诏罢南巡，臣死南荒不敢嗔。
石山素不驻足偶一徘徊心甚乐之他日结茅名曰
钱时（宋代）

老天於我尽无穷，到处溪山尽借侬。
他日结茅临水上，主人应不吝山翁。
美人家饮花露饮毕而馀香在盌 其二
孙原湘（清代）

一朵仙霞捧九霄，散花天女手亲调。玉瓯本是无情物，入骨浓香不肯消。
颂古 其一○六
释道颜（宋代）

举手攀南斗，翻身倚北辰。出头天外看，谁是我般人。
秋夜听梁溪陈四丈弹琵琶
陈维崧（清代）

瑟瑟阴阴，嗟哉此声，胡为乎来？似灵鼍夜吼，狂崩断岸；角鹰秋似，怒决荒台。
忽漫沉吟，陡焉掩抑，细抵游丝缀落梅。
冰弦内，惹一宵涕泪，万种悲哀。
十年前记追陪，怎握手霜灯暗自猜。
叹朱门酒肉，谁容卿傲；梨园子弟，总妒君才。
牢落关河，聊萧身世，迸入空亭小忽雷。
癫狂甚，骂人间食客，大半驽骀。
次韵李商叟见示
赵蕃（宋代）

路熟江郊不待寻，每来真得慰余心。
新诗自作弹丸羡，旧帖不余鱼蠹侵。
莫叹高山与流水，难迷美玉及精金。
频年浪作江湖走，从此冰溪得并吟。
莆阳昭武延平送兵渐集戏书
陆游（宋代）

鼓声晨紞紞，角声暮呜呜。
作官了何事，空叹岁月徂。
送兵稍稍集，秣马脂吾车。
风霜迫摇落，残暑亦已无。
野渡明丹枫，破驿吹黄榆。
聊收作诗料，未用厌征途。
醉花阴 夜坐
钱启缯（清代）

庭院沉沉春欲暮。点滴芭蕉雨。宝篆已香销，默对孤灯，总是无情绪。

海棠红褪花无语。又春深如许。燕子未归来，悄立黄昏，帘幕低垂处。
返照
杜甫（唐代）

楚王宫北正黄昏，白帝城西过雨痕。
返照入江翻石壁，归云拥树失山村。
衰年肺病惟高枕，绝塞愁时早闭门。
不可久留豺虎乱，南方实有未招魂。
望紫霄峰作
周锡溥（清代）

仙宫雾雨春冥冥，电影欲掣雷车轰。真武真人玉蕤缨，空中丹车铿有声。

手绾神图《太乙经》，摄御百怪袪三彭。空山枸杞夜吠鸣，不但河车之紫英。

我来均口眺峥嵘，三十六岩青绕城。望不能至心叹惊，少时学道已粗成。

偶然积梦通广庭，群官召草新宫铭。绮语未尽千劫更，忽忽一堕随飞星。

试将尺宅理榛荆，伐毛一洗凡骨腥。问神何由息我黥，举酒一酹青山青。
赵司教报满赵柳州人其门下杨生索诗为赠
卢龙云（明代）

十年曾记柳江湄，折柳樽前赠别离。望远星高荀氏里，怀人春满谢家池。

鱼鸿异地风尘渺，桃李山城雨露私。最喜弹冠将及代，鳣堂遗事总堪期。
小秦淮曲 其二
冒襄（清代）

千丝吐尽尚为蚕，花月心情事事堪。前夕家园争乞巧，穿针小妇忆江南。
阻风池州界
李曾伯（宋代）

拟以风斯下，胡然日在兹。
一头聊且避，入面欲何施。
坎有险如此，需於沙待之。
姑陪鹏力厚，万里看南为。
同季再见和二首复用韵以谢 其二
周紫芝（宋代）

海内同为客，西湖共送春。定交前日意，识面此时新。

一笑欣良会，馀生得善邻。风流美无度，往往似前人。
予出蜀日尝遣僧则华乞签于射洪陆使君祠使君
陆游（宋代）

童子丹元家，湛然居灵府。
世人不少悟，役役徒自苦。
江湖岂不广，鱼乃投数罟。
是身如璞玉，要经大火聚。
万卷读丹经，孰能精去取？
五老会诗
文彦博（宋代）

四个老儿三百岁，当时此会已难伦。如今白发游河叟，半是清朝解绶人。

喜向园林同燕集，更缘樽酒长精神。欢言预有伊川约，好作元丰第四春。
留题绍公寂照轩
释真净（宋代）

幽轩名寂照，四海坐中閒。
景物有迁色，主人无异颜。
野泉澄槛外，香蔼起帘间。
凉夜谁相问，寥寥月满山。
览秀亭
释道潜（宋代）

飞甍巨栋出高墉，览秀开亭实有功。湓水秋横帘幕外，庐山晴落酒杯中。

俯窥城郭千艘转，仰见星河四面同。江左元规存旧观，孟侯还此继高风。
祷雨
彭汝砺（宋代）

万物纷纷出，骄阳苦蠹侵。盛衰占物理，忧乐念人心。

又作祇园祷，谁为傅说霖。无诚动幽隐，子细卜山禽。
寄李相公
白居易（唐代）

渐老只谋欢，虽贫不要官。唯求造化力，试为驻春看。
用文伯起韵
张侃（宋代）

老人痴钝性可憎，微子谁与为友朋。久废未容收颡马，一呼宁友责饥鹰。

无缘下榻留徐孺，好去登门访李膺。吾道不行吾已矣，短桴浮海要同乘。
带湖春树先和公手植也感而有赋
马廷鸾（宋代）

老树今逾七十霜，冰魂玉骨自孤芳。
大家扶起摧残后，此是吾家召伯棠。
与柳恽相赠答诗六首 其四
吴均（南北朝）

白日隐城楼，劲风扫寒木。离㭊隔东西，执手异凉燠。

相思咽不言，洞房清且肃。岁去甚流烟，年来如转轴。

别鹤千里飞，孤雌夜未宿。
和执中游山四诗 其三 岘山
彭汝砺（宋代）

甘棠如众木，岘首如众山。燕人爱召公，公去不忍攀。

襄阳思叔子，堕泪湿孱颜。至今山外溪，日夜波澜翻。

如公章贡祠，亦在山水间。
书适
陆游（宋代）

万事罢经营，悠然心太平。
甘餐随日足，美睡等闲成。
处处佳风月，人人好弟兄。
神仙不须学，券内有长生。
寄题戴明府
王缄（明代）

巢许高风未可论，临江一漱洗乾坤。芦台半落西江水，草阁长开北海尊。

自有一丝抉汉鼎，遥知五柳是陶门。兴来欲鼓山阴棹，明月清风几断魂。
和君实端明洛阳看花 其二
邵雍（宋代）

洛阳花木誇天下，吾辈游胜庶士游。重念东君分付意，忍于佳处不迟留。
醉题匡城周少府厅壁
岑参（唐代）

妇姑城南风雨秋，妇姑城中人独愁。愁云遮却望乡处，

数日不上西南楼。故人薄暮公事闲，玉壶美酒琥珀殷。

颍阳秋草今黄尽，醉卧君家犹未还。
青玉案
蔡伸（宋代）

鸾凰本是和鸣友。奈无计、长相守。云雨匆匆分袂后。彩舟东去，橹声呕轧，目断长堤柳。

涓涓清泪轻绡透。残粉余香尚依旧。独上南楼空回首。夜来明月，怎知今夜，少个人携手。
一剪梅·游蒋山呈叶丞相
辛弃疾（宋代）

独立苍茫醉不归。日暮天寒，归去来兮。探梅踏雪几何时。今我来思，杨柳依依。
白石冈头曲岸西。一片闲愁，芳草萋萋。多情山鸟不须啼。桃李无言，下自成蹊。
题何秀才诗禅方丈
刘克庄（宋代）

景建谈之子，诗禅丈室宽。
能将铅椠事，止作葛藤看。
坏衲蒙头易，玄机得髓难。
何因清夜话，分我一蒲团。
雨後极凉料简箧中旧书有感
陆游（宋代）

日昳小雨不至晡，雨虽未足凉有余。
细泉泠泠咽幽窦，清风策策惊高梧。
笠泽老翁病苏醒，欣然起理西斋书。
十年灯前手自校，行间颠倒黄与朱。
区区朴学老自信，要与万卷归林庐。
尔来世俗喜变古，凿空饰诈无根株。
愀然抚几三太息，力薄抱恨何由祛？兰台漆书非己责，且为签縢除蠹鱼。
查园
杨锡绂（清代）

花枝零落画帘空，亭角蛛丝半网虫。只有清蝉仍抱树，尽情啼到夕阳红。
宿杭州虚白堂
李郢（唐代）

秋月斜明虚白堂，寒蛩唧唧树苍苍。

江风彻晓不得睡，二十五声秋点长。
偈二十首 其十六
释鼎需（宋代）

死中活，閒云散尽长空阔。活中死，螺江水流截不住。

两岸芦花相对开，渔翁拨棹还归去。去去何处，寒梅已绽岭南枝，漫漫雪覆千峰寺。
送睦州柳从事
宋祁（宋代）

唱第千人俊，从军十部贤。
鸡翘迂赐绶，鹢首赴归船。
别思瑶华岸，怀乡玉脍天。
不防宾弁侧，新曲遍鹍弦。
颂一百则
释重顯（宋代）

头兮第一，第二卧龙。
不鉴止水，无处有月。
波澄有处，无风浪起。
棱禅客，棱禅客，
三月禹门遭点额。
送逸归上饶赴试
赵蕃（宋代）

谓汝可勿去，汝去意已坚。
念欲终不遣，汝请倍谆然。
平时父母傍，一事略不与。
及今身自行，凡百谁汝护。
况当苦炎热，道远不可说。
晚须背斜阳，晓要踏残月。
墟落乃可尔，陂湖深戒之。
药物务频进，童马勿过疲。
得失渠有命，勉旃非日竞。
汝解事文科，吾其老三径。
汝归见吾友，见叔仍见舅。
为道糠覈肥，无奈相思瘦。
危坐
马臻（元代）

危坐不觉久，月照一庭绿。三更白露下，夜气湿野服。

恬淡失悲喜，视听非耳目。閒将《黄庭经》，更趁月下读。
贺陈毓瑞周年花甲四首 其一
祝书根（清代）

橐笔当年共苦辛，又更拳乱廿馀春。我缘衣食贫兼病，君有文馀屈亦伸。

且喜善人绵后泽，不虞妒妇阻前津。从知守道唯精一，未学陈思赋感甄。
伏暑日唯食粥一瓯尽屏人事颇逍遥效皮陆体
张耒（宋代）

烈日炎风鼓大炉，藤床瓦枕开门居。
屏书居士持斋日，挂壁禅僧问法图。
邻汲满携泉似乳，新舂旋籴米如珠。
饱餐饘粥消长夏，况值饥年不敢余。
秋日随兰坡先生游太虚洞
黄本骐（清代）

兹州宅荒隅，夜郎郡拓旧。环城森峰峦，百顽罕一秀。

平生丘壑森，症结不可炙。探秋陪杖屦，徐行长者后。

俯涧踏危埼，梯山仰丛岫。凌虚蹑洞天，呀然豁灵窦。

失笑足音跫，譬彼幽人遘。螺悬一壳圆，蟾偃半月彀。

烟藤萦垂屏，云花烂列绣。缩瑟来深窥，跌荡恣俯就。

欹仄纡盘蛇，趫捷竞飞狖。践{景音}声彭觥，抠衣勇唧𠺕。

𧮳閜中开张，邃若敞堂廇。无乃栖直鸾，时见扑仙鼬。

辟钥游琅嬛，访砂到句漏。一呼狮吼林，四应牛鸣窌。

滃岩岚气蒸，穿罅日光透。凝乳纷高低，怪石错左右。

锐折笋尖枯，突磨笔颖瘦。如渴骥将奔，似燧象欲斗。

壮严梵王髻，肿丑齐女瘤。卧虹忽横飞，一彴跨清溜。

喷薄流琤潺，鞺鞳叶金奏。续竿深莫测，投块底谁究。

怕惊蛰蛟眠，绿净未敢漱。乃知洞旷中，别有人间宙。

嵌壁三残壁，飞动类篆籀。凤泊字消沈，螭拿趺皴皴。

画肚昧波磔，𦧈牙脱句读。先生坐洞门，遥以手指授。

刮藓命摩钞，古芬袭衫袖。曛钲挂岭低，暝练薄林凑。

出洞循归涂，行行步仍留。回望郁苍苍，疏钟递灵鹫。
句
纪应炎（宋代）

三年南海清心坐，一任东君冷眼看。
浑侍中宅牡丹
刘禹锡（唐代）

径尺千余朵，人间有此花。今朝见颜色，更不向诸家。
和敬步叔弟七月十二夜胡伯恭园池对月即事之
王珪（宋代）

小庭追凉月生衣，红蕖静对丹桂枝。
凌波亭亭仙佩冷，弄香嫋嫋香风吹。
百忧身世得一笑，二妙风流此一时。
阑干独夜发深省，凭诗寄与心相知。
时傩
吴莱（元代）

古人重傩疫，时俗事襘禳。岁阳欲改律，舆鬼寖耀铓。

厉神乃恣欲，魃蜮并猖狂。侲僮幸成列，巫觋陈禁方。

虎头眩金目，玄制炳赤裳。桃弧驱灾沴，豆砾毙瘅刚。

八灵悉震慑，六合高褰张。清宁信不害，动静维吾常。

世途颇险盭，人魅更跳梁。狐鼠戴介帻，夔魖窃香囊。

煎熬到膏髓，击剥成疕疡。乘风作国蠹，抵隙为民殃。

自从九鼎没，谁使百怪藏。瘃寒服褅帛，饥窭食閒粮。

芦花敝汝体，橡栗馋吾肠。地肤竟卷去，天孽俱彫伤。

神荼欲呀啖，蟠木蔓不长。蒙倛强颜貌，枯竹无耿光。

圣言谓近戏，五祀徒惊惶。惜哉六典废，述此时傩章。
访友
刘逢源（明代）

子云尘外宅，花底出炊烟。旋摘檐前果，还烹雨后泉。

鸡豚侵虎落，鸥鹭上渔船。战伐何曾见，桃源又一天。
渔父词（二之二）
蒲寿（宋代）

岩下无心云自飞。塘边足雨水初肥。龟曳尾，绿毛衣。荷盘无数尔安归。
答章伯和问疾
王谌（南北朝）

伏枕屡经旬，医庸药不灵。
自从春意动，才觉病魂醒。
露洗桃心赤，风揩柳眼青。
劳君相忆梦，每夜到岩扃。
甘霖亭记
韩日缵（明代）

甘霖亭者，为前太守荆公纪雨也。荆公守惠之明年，岁在壬戌，自夏五至秋七月不雨，田畴龟坼，郡之人戚曰：“不有播，其曷有获？”一月不雨谓之干，再月不雨谓之亢，一时不雨谓之槁，槁则无岁，无岁是无民也。太守荆公容有蹙曰：“天于民务殖之也，非天弃民，太守其不勤民，实弃守也！”

于是罪躬简事，禁酷徙市，损膳恶服。撤盖谢乘暴赤日中自宫徂郊日行数十里遍吁于群神。其衷疚，其词伤，其足疻，其形容憔悴。如是者日行之，不雨；旬行之，不雨。行之不辍，尔乃润风墨云密布并发，淹淹祁祁，自原野达于畎亩，无不优渥沾足者。三农慰望，百谷仰荣，咸欢然谓太守格于天而惠于民。郡人平越守张孟奇为甘霖之歌，绅衿之能言者和之。

无何，荆公以内计中考功令，郡之人戚曰：“民无岁，赖公以有岁，国人望公如望岁焉，奈何夺我公？”群走藩臬大夫御史台、都御史台为公留行。业裹三月粮，叩阍乞还我良守，不许。荆公去之日，日集万众，积公车不得发，两岸攀号至百里外。时余偕诸荐绅饯公州中，挥涕而别。诗云：“试看东江两岸哭，为官何必要封侯？”

郡人乃鸠工程物，作甘霖亭于江之浒。亭成，父老数十辈造韩子之庭请焉，曰：“伐石为亭以记太守之泽，不日成之矣。我辈登兹亭也，如瞻顾复焉，愿得子之言以勒诸石。”余曰：“公之雨我民也，渗漉于闾阎，沦渍于心髓，其为雨也非一日矣，乃公精诚所结，叩于天而天答之，泽于民而民戴之。”父老徘徊亭下，旦夕必祝。

公名之琦，镇江丹阳县人，万历甲辰进士。
鹧鸪天（梅）
赵长卿（宋代）

手种梅花三四株。要看冰霜照清臞。朝来几朵茅檐下，竹外江头恐不如。

凝玉面，吐香须。莫嫌孤瘦渐丰余。化工不肯辜人意，做底欢娱报答渠。
雨后观倒影潭
李锴（清代）

每爱空潭水，匉訇出郁盘。喧流能入静，躁势转增寒。

未失和柔性，谁穷激怒端。乾坤夷险事，云外侧身看。
次韵制帅和王宪二首
王之望（宋代）

二麦初收堰水流，西园飞盖使君游。
羽旄每出邦人喜，壶矢閒同坐客投。
膏雨应时和气洽，丰年有兆颂声酬。
政成讼简追胥息，镇静西南五十州。
读张曲江集作
刘禹锡（唐代）

圣言贵忠恕，至道重观身。法在何所恨，色相斯为仁。

良时难久恃，阴谪岂无因。寂寞韶阳庙，魂归不见人。
寄雍陶先辈
刘得仁（唐代）

久别青云士，幽人分固然。愁心不易去，蹇步卒难前。

尽落经霜叶，频阴欲雪天。归山自有限，岂待白头年。
和陈勋卿雨中待月
卢龙云（明代）

深夜谯楼更几转，阴晴倏忽眼中变。才看王宇净纤埃，骤见银河飞素练。

云散月高圆似镜，天空露下寒如霰。宝匣光开入座来，金波影落当杯见。

醉□□□可千觞，愁逐残云飞一片。舞爱阳阿袖屡翻，歌怜子夜声频啭。

方欣溽暑变新凉，莫管来鸿兼去燕。极目烟消冰在壶，酡颜风洒秋生面。

几人北海正娱宾，何处西园复开宴。对酒高阳集胜流，授简南皮多妙选。

近水台留卿月辉，集贤里报德星现。飘摇桂树影初清，荡漾金尊波始溅。

门掩疏桐夜未央，霜冷残荷岁交禅。不辞痛饮太豪粗，已判宿酲差瞑眩。

过隙光阴春复秋，浮云变态舒仍卷。得来亦属楚人弓，弃去宁题班女扇。

太白举杯犹独饮，庄生齐物却堪羡。莫令广寒殿里人，解笑长愁闺中媛。

请看天风万里生，驱逐阴霾急于箭。
余伯皋持巩仲至三山诗卷来因借录之 其三
韩淲（宋代）

雅怀好事伯皋子，游到三山又游江。收得巩郎诗一卷，归来杯酒话吟窗。
冷泉凭栏
陈起（宋代）

此山泉石胜，还思日日登。
那知三生前，不是住山僧。
偈倾一百六十九首
释智朋（宋代）

护生杀生，遍界刀鑰。
柏山结也如常，解也如常。
如常恰似秋风至，无意凉人人自凉。
水调歌头
葛长庚（宋代）

未遇明师者，日夜苦忧惊。及乎遇了，得些口诀又忘情。可惜蹉跎过了，不念精衰气竭，碌碌度平生。何不回头看，下手采来烹。

天下人，知得者，不能行。可怜埋没，如何恁地不惺惺。只见口头说著，方寸都无些子，只管看丹经。地狱门开了，急急办前程。
初寒
郑刚中（宋代）

初寒未便成寒色，好似春时天气阴。手把菊花无一语，临风时嗅傲霜心。
净行寺傍皆圩田，每为潦涨所决，民岁岁兴筑
范成大（宋代）

崩涛裂岸四三年，落日寒烟正渺然。
空腹荷锄那办此，人功未至不关天。
寿赵泉使
杨简（宋代）

孕秀钟鼎庆源长，属近亲依日月光。
弧矢影侵槐阴绿，熊羆梦月藕花香。
诗书博雅今平献，政事精明古赵张。
九府本根关大体，故分华节到鄱阳。
蒲津河亭
唐彦谦（唐代）

宿雨清秋霁景澄，广亭高树向晨兴。烟横博望乘槎水，

日上文王避雨陵。孤棹夷犹期独往，曲阑愁绝每长凭。

思乡怀古多伤别，况此哀吟意不胜。
金陵杂兴二百首
苏泂（宋代）

梦得当时五绝诗，一回吟起一回悲。
试偷格律无人识，只恐王家燕子知。
点绛唇
吴文英（宋代）

推枕南窗，楝花寒入单纱浅。雨帘不卷。空碍调雏燕。

一握柔葱，香染榴巾汗。音尘断。画罗闲扇。山色天涯远。
灵洞遗迹
张潮（唐代）

曷名古灵洞，异迹相流传。穗女占岁稔，石犁蹊人田。

石牛食禾占，饱向高冈眠。淤泥五仓化，石楼塘中莲。

形影昼不见，斗月扬婵娟。语似燕罔两，物迹犹依然。

无乃好事者，谬悠开其端。久矣然疑蓄，对景费吾言。
六月五日池上
晁公溯（宋代）

苍然暮色来，初月光尚微。
河汉亦不高，仰看天四垂。
众星一何亦，粲若天围碁。
忽惊毛骨清，漙露沾我衣。
放杯折荷花，中有千丈丝。
织为芙蓉裳，可作江湖归。
白沟河
陆次云（清代）

道出白沟河，沈吟唤奈何。古今陵谷变，高下战场多。

厉鬼依残骨，耕人拾断戈。烽烟嗟又甚，搔首一悲歌。
花心动 剑浦有感
张翥（元代）

花信风寒，绮窗深、匆匆禁烟时节。燕子乍来，宿雨才晴，满树海节如雪。黛眉准拟明朝画，灯花翦、妆奁双叠。负佳约、鹊还误报，燕应羞说。宝镜将圆又缺。从涩尽银簧，怕吹鸣咽。一霎梦魂，也唤相逢，依黯断云残月。古来多少春闺怨，看薄命、无人如妾。软绡帕、凭谁寄将泪血